Moni käy kovaa taistelua jättiputkia vastaan. Järvenpääläisnainen antaa edullisen vinkin vieraslajin kitkemiseen.

Viime vuosina vaarallisesta vieraslajista on tullut varsinainen murheenkryyni suomalaisten pihamailla. Jopa yli kaksimetriseksi kasvava jättiputki on levinnyt yhä laajemmalle Suomessa. Pahimmillaan kasvin myrkky voi aiheuttaa auringonvalon kanssa palovammojen kaltaisia iho-oireita.

Jättiputkea pidetään yhtenä haitallisimmista Suomen luontoon levinneistä vieraslajeista ja sitä on torjuttu monenlaisin voimakeinoin –viikatteella, myrkyllä ja kaivamalla juuret maasta. Järvenpääläinen Kyllikki Ruhanen, 66, suosittelee kuitenkin paljon halvempaa ja helpompaa konstia.

Ruhanen kertoi torjuntavinkistään ensin Maaseudun Tulevaisuudessa.

Ihastui kauniisiin taimiin – mies päätti tappaa

Järvenpääläisnainen kertoo Ilta-Sanomille, että hänen miehensä Antero keksi tehokkaan tavan jättiputkien tuhoamiseen sattumalta 2000-luvun alussa.

– 1990-luvun lopulla saimme mieheni siskolta Iisalmesta kaksi tainta, jotka olivat jättiputkia. Siihen aikaan niistä ei tiedetty hölkäsen pöläystä, joten istutin ne pihamökin terassille kahteen eri paikkaan. Nehän kasvoivat aivan valtaviksi: lehdet olivat halkaisijaltaan 60 senttiä, Ruhanen muistelee.

Ruhanen lannoitti kasvia ja kitki pienet taimet pois. Sitten mies luki lehdestä, että kyseessä on vaarallinen, ihoa polttava kasvi. Kukaan ei Ruhasten pihamaalla koskaan loukkaantunut.

– Sitten rakas mieheni päätti tappaa ne, eikä kertonut minulle! Minä vaan ihmettelin, että mikä niille tuli, kun aina vaan rupesivat lehdet kellastumaan, nainen kertaa.

Mies nukkui pihamökin alakerrassa, eikä jaksanut kiivetä yläkertaan asti vessaan.

– Sitten kun jättiputki katkaistiin, niin hän vain joka aamu tyhjensi sorsan putken päälle. Ja ne yksinkertaisesti kuolivat ja hävisivät kertaheitolla!

Antero ei pitänyt jättiputkista ja paasasi vaimolleen, että heidän pitää päästä haittakasvista eroon. Kyllikki kuitenkin rakasti jättiputkia, koska ”ne olivat niin kauniita”.

– Niitä en ole sen jälkeen mistään löytänyt. Niitä oli kaksi ainoaa tontilla ja lisäksi oli yksi pieni, jonka olin istuttanut. Se kuoli ihan itsestään, tai en tiedä, kävikö mies siihenkin lorottamassa.

Isäntä paljasti konstinsa vasta, kun oli liian myöhäistä

Aluksi Kyllikkiä harmitti kauniiden kasvien äkillinen kuolema keskellä kesän kukoistusta.

– Isäntä vain kävi joka aamu pissillä. Sanoin hänelle, että onko hän tietoinen, miksi ne kuolee. Mutta hän ei sanonut mitään, koska tiesi, että siitä nousee maata kaatava tappelu.

Vasta kun jättiputket olivat lopullisesti kuolleet, mies paljasti Kyllikille salaisen aseensa.

– Se oli sitten myöhäistä, koska ne oli jo tapettu. Se tapahtui äkkiä, kun ne alkoivat keväällä kasvaa, hän aloitti jo niiden lannoittamisen. Se oli aivan uskomaton juttu. Ja hyvin yksinkertainen ja halpa, eikä se aiheuttanut mitään maaperälle, vaan juuretkin kuolivat.

Kyllikki on miettinyt, että virtsaa voisi käyttää muidenkin kasvien, kuten karhunköynnöksen kitkemiseen. Vielä hän ei ole sitä kokeillut.

– Tämä on kyllä ihan luonnon oma myrkky, tämä jättiputken tappaja. Ei meillä ole mikään muu kasvi kuollut, vaikka he tuolla koiran kanssa pissaavat ympäriinsä kukkapenkkeihin.

Nyt rauha on palannut Ruhasten taloon. Kyllikki suosittelee muillekin kokeilemaan virtsaa jättiputken myrkyttämiseen.

– Minulla on konkreettinen kokemus siitä, miten tehokas ja nopea keino se on. Annan yksinkertaisen neuvon, sitähän jokainen pissaa niin paljon kuin kerkeää. Sitä tekevät eläimet, ihmiset ja kaikki. Sehän ei ole mikään ongelma kerätä sitä. Eikä se vaadi hirveää määrää, jos mies käy kerran aamussa lorottamassa ja kahden, kolmen viikon sisällä kasvi alkaa näyttää siltä, ettei ole enää hengissä.

Yllä olevalla videolla kerrotaan perinteisempiä keinoja jättiputken hävittämiseen.